钦定古今图书集成/明伦汇编/官常典/第633卷 > 韩麒麟
## 钦定古今图书集成/明伦汇编/官常典/第633卷 > 韩麒麟

按《魏书》本传：“麒麟，昌黎棘域人也。幼而好学，美姿容，
善骑射。恭宗监国，为东曹主书。高宗即位，赐爵鲁阳
男，加伏波将军。后参征南慕容白曜军事，进攻升城，
师人多伤。及城溃，白曜将坑之，麒麟谏曰：‘今始践伪
境，方图进取，宜宽威厚惠，以示贼人。此韩信降范阳
之计。勍敌在前而便坑其众，恐自此以东，将人各为
守，攻之难克。日久师老，外民乘之以生变故，则三齐
未易图也’。”白曜从之，皆令复业，齐人大悦。后白曜表
麒麟为冠军将军，与房法寿对为冀州刺史。白曜攻
东阳，麒麟上义租六十万斛，并攻战器械，于是军资
无乏。高祖时，拜给事黄门侍郎，乘传招慰徐、兖叛民，
归顺者四千馀家。寻除冠军将军、齐州刺史，假魏昌
侯。麒麟在官，寡于刑罚，从事刘普庆说麒麟曰：“明公
仗节方夏，而无所斩戮，何以示威？”麒麟曰：“刑罚所以
止恶，盖不得已而用之。今民不犯法，何所戮乎？若必
须斩断，以立威名，当以卿应之。”普庆惭惧而退。麒麟
以新附之人，未阶台宦，士人沈抑乃表曰：“齐土自属
伪方，历载久远，旧州府寮，动有数百。自皇威开被，并
职从省，守宰阙任，不听土人监督。窃惟新人未阶朝
宦，州郡扃任甚少，沈塞者多，愿言冠冕，轻为去就。愚
谓守宰有阙，宜推用豪望，增置吏员，广延贤哲，则华
族蒙荣，良才获叙，怀德安土，庶或在兹。”朝议从之。太
和十一年，京都大饥，麒麟表陈时务曰：“古先哲王，经
国立”治，积储九稔，谓之“太平。”故躬籍千亩，以励百姓，
用能衣食滋茂，礼教兴行。逮于中代，亦崇斯业。入粟
者与斩敌同爵，力田者与孝悌均赏，实百王之常轨，
为治之所先。今京师民庶，不田者多，游食之口，三分
居二。盖一夫不耕，或受其饥，况于今者，动以万计。故
顷年山东遭水，而民有馁终。今秋京都遇旱，谷价踊
贵，实由农人不劝，素无储积故也。伏惟陛下天纵钦
明，道高三五，昧旦忧勤，思恤民敝。虽帝虞一日万几周文昃不暇食，蔑以为喻。上垂覆载之泽，下有冻馁
之人，皆由有司不为明制，长吏不恤其本。自承平日
久，丰穰积年，竞相矜夸，遂成侈俗。车服第宅，奢僭无
限，丧葬婚娶，为费实多。贵富之家童妾。“服；工商之
族，玉食锦衣。农夫𫗦糟糠，蚕妇乏短褐。故令耕者日
少，田有荒芜。谷帛罄于府库，宝货盈于市里；衣食匮
于室，丽服溢于路。饥寒之本，实在于斯。愚谓凡珍玩
之物，皆宜禁断，吉凶之礼，备为格式。令贵贱有别，民
归朴素。”制天下男女，计口受田，宰司四时巡行，台使
岁一按检，勤相劝课，严加赏罚，数年之中，“必有盈赡，
虽遇灾凶，免于流亡矣。往年校比户贯，租赋轻少。臣
所统齐州，租粟才可给俸，略无入仓，虽于民为利，而
不可长久。脱有戎役，或遭天灾，恐供给之方，无所取
济。可减绢布，增益谷租。年丰多积，岁俭出赈，所谓私
民之谷，寄积于官。官有宿积，则民无荒年矣。”十二年
春，卒于官，年五十六。遗敕其子“殡以素棺，事从俭约。”
麒麟立性恭慎，恒置律令于坐傍，临终之日，唯有俸
绢数十匹，其清贫如此。赠散骑常侍、安东将军、燕郡
公，谥曰康。子兴宗。